**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-17850-26/23**

**Podgorica,16.05.2024.**

Na osnovu člana 56 stav 1 tačka 6, člana 70 i člana 71 tačka 1 Zakona o zaštiti podataka o ličnosti („Sl. list CG“, br. 79/08, 70/09, 44/12 i 22/17), u postupku odlučivanja po Prigovoru, br.05-18-17850-24/23 od 30.04.2024.godine koji je izjavljen od strane podnosioca Zahtjeva za zaštitu prava X.X.,br. br.05-18-17850-1/23 od 30.10.2023.godine na Zapisnik o izvršenom nadzoru br.05-18-17850-20/23 od 17.04.2024.godine, Savjet Agencije za zaštitu ličnih podataka i slobodan pristup informacijama je na sjednici održanoj dana 16.05.2024. godine, donio

**R J E Š E N J E**

**I Zahtjev za zaštitu prava X.X. , br.05-18-17850-1/23 od 30.10.2023.godine godine djelimično je osnovan**

**II Odbija se Prigovor podnosioca zahtjeva za zaštitu prava X.X. br. 05-18-17850-24/23 od 30.04.2024, podnijet na Zapisnik o izvršenom nadzoru, br. br.05-18-17850-20/23 od 17.04.2024.godine godine, kao neosnovan**

**III Naređuje se Lovćen osiguranju, AD Podgorica da dostavi obavještenje po zahtjevu X.X. o tome da li se lični podaci ovog lica obrađuju u aplikacijama Triglav-a i da ukoliko se lični podaci o ovom licu obrađuju dostavi informacije o sadržaju podataka koji se obrađuju; svrsi i pravnom osnovu za obradu ličnih podataka; o izvoru podataka prema raspoloživim informacijama; trećoj strani, odnosno korisniku i načinu automatske obrade ličnih podataka**

**IV Naređuje se** **Lovćen osiguranju AD Podgorica**  **da u roku od 15 dana od dana prijema ovog Rješenja, pisanim putem obavijesti Agenciju za zaštitu ličnih podataka i slobodan pristup informacijama o preduzetim mjerama iz st. III ovog Rješenja**

**O b r a z l o ž e nj e**

Rješenjem Savjeta Agencije, br.05-18-17850- 14/23 od 04.04.2024. godine usvojena je žalba zbog ćutanja uprave, izjavljena od strane X.X., br.05-18-17850-12/23 od 12.03.2024.godine, kao osnovana i nalaženo Odsjeku za nadzor da ,u skladu sa članom 68 stav 2 Zakona o zaštiti podataka o ličnosti, izvrši nadzor po Zahtjevu za zaštitu prava, br.05-18-17850-1/23 od 30.10.2023.godine podnesenog od strane ovog lica.

U predmetnom Zahtjevu za zaštitu prava od 30.10.2023.godine, u bitnom, navodi se da je dana 29.09.2023.godine posredstvom punomoćnika uputio zahtjev Lovćen osiguranju, za dostavljanje odgovora na tri sljedeća pitanja: 1.) da li je postupljeno po konačnom rješenju Agencije za zaštitu ličnih podataka i slobodan pristup informacijama br.05-18-10960-14/23 od 27.07.2023.godine, ukoliko jeste moli se za dostavljanje dokaza o anonimizovanju, kao i vrijeme kada je to urađeno, odnosno do kada su obrađivani lični podaci podnosioca zahtjeva; 2.) da li se lični podaci X.X. obrađuju u aplikacijama Triglav-a, ukoliko da moli se za pojašnjenje o kojim aplikacijama i u koju svrhu se obrađuju podaci i 3.) budući da je od ovlašćenih lica zavarovalnice Triglav obaviješten da postupak zbog povrede prava ovog lica nije u njihovoj nadležnosti, već da je predmet proslijeđen ovlašćenim službama Lovćen osiguranja na postupanje, moli za informaciju u kojoj je fazi postupak? Od Lovćen osiguranja nije dobio odgovor, iz kojih razloga, je prema navodima ovog lica, ponovo prekršen član 43 Zakona o zaštiti podataka o ličnosti i odredbe iz čl.6 Pravilnika o čuvanju, obradi i zaštiti podataka o ličnosti u Lovćen osiguranja.

Shodno članu 50 stav 1 tačka 1 i članu 65 stav 1 Zakona o zaštiti podataka o ličnosti od strane kontrolora Agencije izvršen je nadzor kod subjekta nadzora – Lovćen osiguranje AD Podgorica u ulici Slobode 13A, Podgorica i sačinjen je Zapisnik o izvršenom nadzoru, br.05-18-17850-20/23 od 17.04.2024.godine. Na osnovu utvrđenog činjeničnog stanja, dokumentacije priložene uz Zahtjev za zaštitu prava, navoda ovlašćenih lica u toku nadzora i dokumentacije u koju je izvršen uvid u toku nadzora), Zapisnikom je , u bitnom, konstatovano sljedeće: da je X.X., preko punomoćnika adv. M.Joksimovića dana 29.09.2023.godine podnio subjektu nadzora, kao rukovaocu zbirke ličnih podataka, pisani zahtjev za dostavljanje informacija na tri pitanja , po kojem subjekt nadzora nije postupio. S tim u vezi, prethodno je potrebno razjasniti prirodu pitanja pod tačkama 1 i 3 iz predmetnog zahtjeva od 29.09.2023.godine. Naime, vezano za pitanje pod tačkom 1 Zahtjeva od 29.09.2023.godine koje se odnosi na dobijanje odgovora od strane subjekta nadzora u vezi postupanja po rješenju Agencije, br.05-18-10960-14/23 od 27.07.2023.godine kojim je usvojen Zahtjev za zaštitu prava X.X. i kojim su istom naređene upravne mjere, konstatuje se da se ne radi o zahtjevu za ostvarivanje prava na dostavljanje obavještenja o obradi ličnih podataka u skladu sa čl.43 Zakona o zaštiti podataka o ličnosti, već o izjašnjenju da li je postupljeno po upravnim mjerama koje su naložene predmetnim rješenjem (provjera izvršenja). Iz ove činjenice proizilazi da je u vezi ove upravne stvari po zahtjevu za zaštitu prava X.X. saglasno čl.47 Zakona o zaštiti podataka o ličnosti, od strane nadležnog organa pokrenut postupak nadzora po kojem je donijeto rješenje Agencije shodno st.2 ovog člana Zakona, po kojem je subjekt nadzora dužan da postupi. Slijedom navedenog, budući da se radi o jednostranačkom upravnom postupku podnosilac zahtjeva za zaštitu prava ima pravo da od strane ove Agencije kao nadležnog javnopravnog organa bude obaviješteno o toku upravnog postupka, kao i o pitanjima koja se tiču tog postupka, odnosno ima pravo na razgledanje spisa shodno čl. 68 i 69 Zakona o upravnom postupku, posebno imajući u vidu da je subjekt nadzora postupio po naloženim upravnim mjerama o čemu je оvој Agenciji dostavio obavještenje sa dokazima, br.05-18-10960-16/23 od 08.08.2023.godine (poslovna oznaka kod subjekta nadzora,br.04-335/8 od 07.08.2023.godine). Osim navedenog, na pitanje broj 1 iz zahtjeva X.X. ne primjenjuju se ni odredbe iz čl.44 st.2 Zakona o zaštiti podataka jer je, u konkretnom slučaju, subjekt nadzora postupao po rješenju Agencije, a ne po zahtjevu ovog lica, na način da je naložena anonimizacija ličnih podataka ovog lica koji se odnose na podatke o JMB, adresi stanovanja, svih odbitaka od zarade i neto iznosa od zarade koji su dostavljeni advokatima Borisu Ćorsoviću i Milanu Raduloviću u svrhu davanja pravnog mišljenja. Pored toga, valja napomenuti da subjekt nadzora kao akcionarsko društvo nije dužno da postupa po odredbama Zakona o upravnom postupku. Pitanje pod brojem 3 iz predmetnog zahtjeva od 29.09.2023.godine odnosi se na pitanje u kojoj je fazi postupak koji je X.X. podnio Zavarovalnici Triglav iz Slovenije zbog kršenja ličnih podatka u skladu sa čl.21 st.3 Pravilnika o istraživanju internih prevara i kršenju Kodeksa Grupe Triglav, a koji je proslijeđen ovlašćenim službama Lovćen osiguranja na postupanje prema navodima iz emaila od 05. juna 2023.godine (email adresa [skladnost@triglav.sl](mailto:skladnost@triglav.sl)). S tim u vezi, konstatuje se da se i navedeno pitanje odnosi na izjašnjenje u vezi internog postupka po osnovu prijave ovog lica , a ne na pravo na obavještenje o obradi ličnih podataka iz čl.43 Zakona o zaštiti podataka o ličnosti. U kontekstu prednje izloženog, vezano za navode iz predmetnog Zahtjeva za zaštitu prava koji se odnose na Zapisnik o primopredaji dokumentacije,br.11-363/1 od 15.06.2023.godine, kao i emaila upućenog istog dana (kako navodi „*kojim sam postavio zahtjev za prestankom dalje obrade mojih ličnih podataka-do danas bez odgovora* “) konstatuje se da je u ovoj upravnoj stvari izvršen nadzor od strane ove Agencije po zahtjevu za zaštitu prava ovog lica, shodno kojem je donijeto Rješenje, br.05-18-13595-12/23 od 26.10.2023.godine, odnosno Rješenje o tehničkoj ispravci ovog Rješenja od 14.12.2023.godine i kojim je ovom licu usvojen zahtjev za zaštitu prava kao osnovan te su subjektu nadzora naložene upravne mjere, i to: da se iz personalnog dosijea podnosioca Zahtjeva za zaštitu prava X.X. izuzme i uništi njegov psihološki izvještaj; izmijeni i dopuni Politika o osposobljenosti i primjerenosti nosilaca ključnih funkcija i nosilaca poslovnih funkcija na način što će rok čuvanja psiholoških izvještaja zaposlenih i kandidata za posao uskladiti sa Zakonom o zaštiti podataka o ličnosti; zabranjuje se iznošenje ličnih podataka radi povjeravanja poslova obrade obrađivaču „IBW Strategy”, u Republici Srbiji suprotno Zakonu. Subjekt nadzora je aktom, br.05-18-13595-16/23 od 15.11.2023.godine obavjestio ovu Agenciju da je postupio po predmetnom rješenju, o čemu je dostavio dokaze. Nadalje, u Zapisniku je konstatovano da polazeći od činjenice da pitanje pod brojem 2 iz zahtjeva od 29.09.2023.godine koje glasi da li se lični podaci X.X. obrađuju u aplikacijama Triglav-a, u kojim aplikacijama i u koju svrhu se obrađuju njegovi lični podaci,konstatuje se da predstavlja pisani zahtjev za ostvarivanje prava na obavještenje u vezi sa obradom ličnih podataka koji se odnose na ovo lice, a koje pravo je propisano čl. 43 Zakona o zaštiti podataka o ličnosti i jemčeno čl.43 st.3 Ustava Crne Gore (svako ima pravo da bude upoznat sa podacima koji su prikupljeni o njegovoj ličnosti). Ovo pravo, u načelu, podrazumijeva da je rukovalac zbirke ličnih podataka obavezan da, na pisani zahtjev lica, odnosno njegovog zakonskog zastupnika ili punomoćnika, nakon utvrđivanja identiteta tog lica, najkasnije u roku do 15 dana od dana podnošenja zahtjeva,dostavi obavještenje o tome da li se lični podaci koji se na njega odnose obrađuju, a koje obavještenje sadrži zakonom određenu vrstu informacija iz st.2 ovog člana Zakona. Shodno st.3 ovog člana Zakona, obavještenje se daje u pisanom obliku i mora biti razumljivo. U članu 45 Zakona propisana su ograničenja prava na obavještenje ako je to potrebno radi odbrane, nacionalne i javne bezbjednosti, sprječavanja izvršenja krivičnih djela, otkrivanja i gonjenja učinilaca krivičnih djela, zaštite privrednog ili finansijskog interesa, kao i radi zaštite lica ili prava i sloboda drugih, u obimu koji je nužan za ostvarivanje svrhe radi koje je ograničenje utvrđeno, u skladu sa posebnim zakonom. S tim u vezi, konstatuje se da subjekt nadzora, kao rukovalac zbrirke ličnih podataka u smislu čl.4a st. 2 Zakona o zaštiti podataka o ličnosti , nije postupio po zahtjevu u skladu sa odredbama čl.43 ovog Zakona, jer nije u zakonskom roku ovo lice obavijestilo o podacima koje obrađuje o njemu, niti je opravdao razloge nepostupanja po podnijetom zahtjevu u skladu sa odredbama čl.45 ovog Zakona kojim se cijene uslovi za ograničenje ovog prava. S tim u vezi, napominje se da ovo pitanje nije bilo predmet postupka nadzora koji je ranije sproveden po zahtjevu za zaštitu prava ovog lica od 28.04.2023.godine i na osnovu kojeg je donijeto rješenje Agencije, br.05-18-10960-14/23 od 27.07.2023.godine u vezi kojeg je pokrenut i vodi se upravni spor. Takođe, ovo pitanje nije bilo ni predmet nadzora po zahtjevu za zaštitu prava ovog lica od 20.06.2023. godine i na osnovu kojeg je donijeto Rješenje Agencije, br.05-18-13595-12/23 od 26.10.2023.godine, odnosno Rješenje o tehničkoj ispravci ovog Rješenja od 14.12.2023.godine. U tom kontekstu, ne stoje navodi subjekta nadzora da je zahtjev pretjeran jer se pitanje iz zahtjeva pod brojem 2 ne odnosi isključivo na obradu ličnih podataka ovog lica iz i u vezi radnopravnog statusa, odnosno aplikacijama Gecko i Worknet, koje navodi subjekt nadzora, već i obrade njegovih ličnih podataka iz nadležnosti ovog osiguravajućeg društva . S tim u vezi, nisu od uticaja ni navodi da je ovo lice već obaviješteno o zbirkama i obradama podataka o ličnosti, s obzirom da je obavljao funkciju lica za zaštitu podataka o ličnosti (DPO) kao i Direktora službe za HRM i opšte poslove, i zbog činjenice da je predmetni zahtjev podnesen 29.09.2023.godine, a da je 17.05.2023.godine došlo do prekida radnog odnosa ovog lica kod subjekta nadzora.

Dana 30.04.2024.godine zaveden je Prigovor – komentar u dijelu iskaza subjekta nadzora Lovćen osiguranja AD Podgorica, br. 05-18-17850-24/23 od 30.04.2024 godine koji je izjavljen od strane podnosioca Zahtjeva za zaštitu prava X.X.. U predmetnom Prigovoru, u bitnom, se navodi da: nema prigovor na postupak kontrole, već kako navodi na manipulisanje činjenicama od strane subjekta nadzora koji ne prihvataju odgovornost za nesporno utvrđeno kršenje Zakona o zaštiti podataka o ličnosti; da se u Zapisniku ne navodi dopuna zahtjeva od 30.10.2023.godine, koju je predao Agenciji dana 06.12.2023.godine u vezi ugovora o djelu sa Andrejom Diligenskim; da je protiv obavještenja inspekcije rada, odnosno protiv rješenja Ministarstva rada i socijalnog stranja pokrenuo upravni spor ; da, imajući u vid da zapisnički nije konstatovano, moli od Savjeta Agencije da se odredi po pitanju angažovanja stranca za poslove DPO u Lovćen osiguranju, koji ne boravi u Crnoj Gori, odnosno da li je povjeravanje obrade ličnih podataka državljana Crne Gore ugovorom o djelu, licu koje živi u inostranstvu suprotno čl. 16 Zakona o zaštiti podataka o ličnosti; da ovlašćena lica nisu postupila po rješenju od 27.07.2023.godine, već da njegove lične podatke i dalju obrađuju u aplikacijama (dostavljena kopija viber poruke od 09.11.2023.godine kojm se obavještava o isteku registracije vozila, iako je u zahtjevu od 15.06.2023.godine izričito zahtijevao prestanak obrade njegovih ličnih podatak i uklanjanje iz svih aplikacija; da ugovor o radu X.X., br.01-63/1 od 25.01.2023.godine , suprotno tvrđenju subjekta nadzora sadrži nadležnosti u vezi zaštite ličnih podataka što je navedeno u članu 9 ugovora.

Nakon razmatranja svih spisa predmeta, navoda iz Zahtjeva za zaštitu prava, Zapisnika o izvršenom nadzoru i navoda iz Prigovora- komentara, kako pojedničano i dovodeći ih u međusobnu vezu, Savjet Agencije je odlučio kao u dispozitivu ovog rješenja iz sljedećih razloga:

Zaštita podataka o ličnosti obezbjeđuje se pod uslovima i na način propisan ovim zakonom, a u skladu sa principima i standardima sadržanim u potvrđenim međunarodnim ugovorima o ljudskim pravima i osnovnim slobodama i opšte prihvaćenim pravilima međunarodnog prava (čl.1 Zakona).

Zaštita ličnih podataka obezbjeđuje se svakom licu bez obzira na državljanstvo, prebivalište, rasu, boju kože, pol, jezik, vjeru, političko i drugo uvjerenje, nacionalnost, socijalno porijeklo, imovno stanje, obrazovanje, društveni položaj ili drugo lično svojstvo (čl.4 ovog Zakona).

Shodno čl. 4a st. 3 ovog Zakona uređeno je da kad sam vrši obradu ličnih podataka ili kad se ti podaci obrađuju u njegovo ime, rukovalac zbirke ličnih podataka mora da obezbijedi da se ta obrada vrši u skladu sa čl. 2 i 3 ovog zakona, odnosno u skladu sa načelom zakonitosti, proporcionalnosti i svrhovitosti obrade ličnih podataka.

Članom 43 ovog Zakona propisano je da je rukovalac zbirke ličnih podataka obavezan da, na pisani zahtjev lica, odnosno njegovog zakonskog zastupnika ili punomoćnika, nakon utvrđivanja identiteta tog lica, najkasnije u roku do 15 dana od dana podnošenja zahtjeva, dostavi obavještenje o tome da li se lični podaci koji se na njega odnose obrađuju, odnosno dužan je da ukoliko se podaci obrađuju, dati dodatne informacije o:

1)ličnom imenu, odnosno nazivu i adresi rukovaoca zbirke ličnih podataka;

2) imenu, odnosno nazivu i adresi obrađivača ličnih podataka u slučaju kad se to izričito zahtjeva;

3) sadržaju podataka koji se obrađuju;

4) svrsi i pravnom osnovu za obradu ličnih podataka;

5) o izvoru podataka prema raspoloživim informacijama;

6) trećoj strani, odnosno korisniku;

7) načinu automatske obrade ličnih podataka u slučaju iz člana 15a ovog zakona

Shodno stavu 3 ovog člana Zakona, obavještenje se daje u pisanom obliku i mora biti razumljivo.

Savjet Agencije cijeni da je kontrolor postupajući po rješenju Savjeta Agencije od 04.04.2024.godine, u okviru svojih nadležnosti pravilno i potpuno utvrdio činjenično stanje , te da je u predmetnom Zapisniku o nadzoru pravilno primijenjeno materijalno pravo konstatacijom da je zahtjev za zaštitu prava podnesen shodno čl.47 st. 1 Zakona o zaštiti podataka o ličnosti od strane X.X. od 30.10.2023.godine djelimično osnovan. Iz spisa predmeta nedvosmislno proizilazi da Lovćen osiguranje AD Podgorica kao rukovalac zbrirke ličnih podataka, nije postupio po Zahtjevu za dostavljanje informacija, br.03-536/1 od 29.09.2023.godine koji je podnesen od strane X.X., preko punomoćnika adv.Miomira Joksimovića, koji se u jednom dijelu (pitanje pod br.2) odnosi na pravo lica na obavještenje (da li se lični podaci ovog lica obrađuju u aplikacijama Triglav-a, u kojim aplikacijama i u koju svrhu se obrađuju podaci). Lovćen osiguranje AD Podgorica bilo je obavezno , u roku od 15 dana od dana podnošenja zahtjeva da dostavi obavještenje o tome da li se lični podaci koje se na ovo lice obrađuju, odnosno opravda razloge nepostupanja po podnijetom zahtjevu u skladu sa odredbama čl.45 ovog Zakona koji propisuje uslove za ograničenje ovog prava. Prednje navedenim nepostupanjem Lovćen osiguranja AD Podogorica povrijeđeno je pravo na zaštitu ličnih podataka podnosioca Zahtjeva.

Razmatrajući navode podnosioca Prigovora, da se u predmetnom Zapisniku ne navodi dopuna zahtjeva od 30.10.2023.godine, koju je X.X. predao Agenciji dana 06.12.2023.godine u vezi sumnje na zakonitost ugovora o djelu sa Andrejom Diligenskim zaključenim sa Lovćen osiguranjem , Savjet Agencije je našao da isti nije osnovan imajući u vidu da se dopuna zahtjeva, br.05-18-17850-3 od 06.12.2023 godine odnosila na utvrđivanje zakonitosti u vezi radno pravnih odnosa , te je zahtjev dana 16.01.2024.godine prosljeđen na dalje postupanje Upravi za inspekcijske poslove, kao stvarno nadležnom organu, shodno čl.62 Zakona o upravnom postupku, o čemu je podnosilac zahtjeva elektronskim putem obaviješten istog dana. Iz tog razloga, rješenjem Savjeta Agencije, br.05-18-17850-14/23 od 04.04.2024.godine naloženo je Odsjeku za nadzor vršenje nadzora po Zahtjevu za zaštitu prava, br.05-18-17850-1/23 od 30.10.2023.godine , a ne po dopuni ovog Zahtjeva od 06.12.2023 godine. U konačnom , imajući u vidu, da se prema navodima podnosioca zahtjeva, u vezi predmeta dopune vodi upravni spor pred Upravnim sudom, nisu ispunjeni procesni uslovi (prethodno pitanje) u smislu čl.104 stv.1 Zakona o upravnom postupku za donošenje odluke od strane Savjeta Agencije u tom dijelu.

U dijelu navoda iz Prigovora da ovlašćena lica nisu postupila po rješenju od 27.07.2023.godine, već da njegove lične podatke i dalju obrađuju u aplikacijama, o čemu je dostavljeno obavještenje o isteku registracije vozila putem aplikacije viber, Savjet Agencije je našao da nije osnovan jer predmetnim rješenjem nije naređeno brisanje ličnih podataka iz aplikacija koje vodi Lovćen osiguranje AD Podgorica već se zabranjuje ovom društvu povjeravanje poslova obrade ličnih podataka suprotno ovom zakonu, te se naređuje da anonimizuje lične podatke X.X. koji se odnose na podatke o JMB, adresi stanovanja, sve odbitke od zarade i neto iznosa od zarade koji su dostavljeni advokatima Borisu Ćorsoviću i Milanu Raduloviću u svrhu davanja pravnog mišljenja, a po kojem je ovo društvo postupilo o čemu su dostavljeni dokazi , aktom, br.05-18-10960-16/23 od 08.08.2023.godine.

Vezano za navode da ugovor o radu X.X., br.01-63/1 od 25.01.2023.godine, suprotno tvrđenju subjekta nadzora, sadrži nadležnosti u vezi zaštite ličnih podataka što je navedeno u članu 9 ugovora, ocjenjeno je da je predmetnim Zapisnikom tačno utvrđeno činjenično stanje te da se Ugovorom o radu izvršnog direktora X.X., br.01-63/1 od 25.01.2023.godine ne podrazumijevaju poslovi ovlašćenog lica za zaštitu ličnih podataka, već da shodno t.2.1. Ugovora (radno mjesto i radno vrijeme) ovo lice vrši poslove i zadatke na mjestu izvršnog direktora koje ga kao odgovorno lice rukovaoca zbirke ličnih podataka u smislu čl. 9 Ugovora –Sukob interesa i zaštita ličnih podataka obavezuje da u Društvu obezbijedi preuzimanje odgovarajućih mjera zaštite ličnih podataka , naročito kada se podaci iznose ili prenose trećim licima; da sa poslovnim partnerima koji neizbježno obrađuju lične podatke sklopi ugovor o obradi ličnih podataka i da prethodno provjeri sposobnost tih lica da odgovarajuće čuvaju ove podatke , odnosno da su zaposleni upoznati sa dužnošću zaštite i čuvanja ličnih podataka i da je odgovoran za zaštitu podataka o ličnosti zaposlenih na radnom mjestu (čl.9.4 i 9.5 Ugovora)

Na osnovu prednje izloženog Savjet Agencije nalazi da je Zahtjev za zaštitu prava djelimično osnovan i subjektu nadzora izrekao je upravne mjere saglasno članu 71 tačka 1 Zakona o zaštiti podataka o ličnosti.

Na osnovu izloženog, Savjet Agencije je odlučio kao u dispozitivu ovog Rješenja.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE**

**Predsjednik, mr Željko Rutović**

**Dostavljeno:**

* Podnosiocu Zahtjeva- Jovanu Boljeviću,
* Lovćen osiguranju Ad Podgorica,
* Odsjeku za nadzor
* Odsjeku za predmete i prigovore
* a/a